भदौ २१, सिङ्गापुर । सामाजिक सञ्जाल फेसबूकले सिङ्गापुरमा डाटा सेन्टर स्थापना गर्न लागेको छ । एसियामा पहिलोपटक सिङ्गापुरमा डाटा सेन्ट बनाइने बिहीवार कम्पनीले घोषणा गरेको हो । पूर्ण रुपमा नवीकरणीय ऊर्जाको प्रयोग गरिने यो सेन्टर बनाउनका लागि एक अर्ब २ करोड अमेरिकी डलर खर्च गरिने छ । यो सन् २०२२ सम्ममा सञ्चालनमा आउने बताइएको छ ।
११ तले यो अत्याधुनिक सेन्टर करीब एक लाख ७० हजार वर्गफिटमा फैलिनेछ । फेसबूकका उपाध्यक्ष थोमस फर्लङका अनुसार यो सेन्टरमा फेसबुकको सर्भर रहनेछ र यसले कम्पनीको सूचना प्रविधिसम्बन्धी कार्यलाई एकीकृत गर्नेछ ।
विश्वभर छरिएर रहेका फेसबूकका डाटा सेन्टरमध्ये यो पन्ध्रौं हो । सिङ्गापुरको बलियो पूर्वाधार, दक्ष श्रम शक्तिको उपलब्धता र व्यवसायीक वातावरण सहज भएकोले डाटा सेन्टरका स्थापना गर्न सिङ्गापुर नै छानिएको फर्लङले बताएका छन् ।
गूगलले पनि सिङ्गापुुरमा दुईओटा डाटा सेन्टर निर्माण गरिसकेको छ । करीब ८५ करोड अमेरिकी डलर खर्च गरेर त्यहाँ तेस्रो डाटा सेन्टर बनाइने घोषणा यसै महीना गूगलले गरेको थियो । रासस/एएफपी